海仙歌
作者：司馬光
朝代：宋

paragraphs: 東望海波蒼茫浩渺無所極，高浪洪濤黯風色。
翻星倒漢天地黑，陰靈出没互相索。
東方曈曨景氣清，慶雲合沓吐赤精，蓬萊瀛洲杳如萍。
遙觀五樓十二城，羣仙劍佩朝玉京。
祥風縹渺鈞天聲，彩幢翠蓋煙霞生。
鸞歌鳯舞入帝鄉，紫麟徐驅白鶴翔。
餐芝茹朮飲玉漿，千年萬年樂未央。